《孝宗皇帝挽歌词》
宋代·朱熹

精一传心妙，文明抚运昌。乾坤归独御，日月要重光。

不值亡胡岁，何由复汉疆。遽移丹极仗，便上白云乡。

九有哀同切，孤臣泪特滂。讵因逢舜日，曾得厕周行。

但忆彤墀引，频趋黼坐旁。衮华叨假宠，缟素识通丧。

似有盐梅契，还嗟贝锦伤。戴盆惊委照，增秩待行香。

手疏摅丹悃，衡程发皂囊。神心应斗转，巽令亟风扬。

未答隆儒厚，俄闻脱蹝忙。此生知永已，没世恨空长。

内难开新主，遄归立右厢。因山方惨澹，去国又怆惶。

疾病今如许，形骸可自量。报恩宁复日，忍死续残章。

作者简介：朱熹（1130年9月15日～1200年4月23日），行五十二，小名沋郎，小字季延，字元晦，一字仲晦，号晦庵，晚称晦翁，又称紫阳先生、考亭先生、沧州病叟、云谷老人、逆翁。谥文，又称朱文公。汉族，祖籍南宋江南东路徽州府婺源县（今江西省婺源），出生于南剑州尤溪（今属福建三明市）。南宋著名的理学家、思想家、哲学家、教育家、诗人、闽学派的代表人物，世称朱子，是孔子、孟子以来最杰出的弘扬儒学的大师。